પૂરનું પાણી આખા ગામમાં પ્રસરી ગયેલું. વસાહતમાં પીવા પાણી નહિ. આવામાં ગંગાબહેન ભરથરી પીવાનું પાણી ભરવા માટે ઉપર વાસમાંથી નીચાણવાળા વિસ્તારમાં આવ્યાં પણ પાણીનો પ્રવાહ ખુબ હતો એમાં ગંગાબહેન તણાઈ ગયા. પાણી ઓસર્યા પછી એમની શોધ ખોળ શરુ કરી. ત્રણ દિવસે લાશ મળી. પણ ડેનલકોટ ગામની પંચાયત એમના મૃત્યુનું પંચનામું કરવા તૈયાર નથી. પંચાયતના કહેવા પ્રમાણે, ‘ગંગાબહેન અમારા ગામના વતની નથી એટલે અમે એમનું પંચનામું ના કરીએ. ‘વિચરતી જાતિનું તો કોઈ જ ગામ નથી વળી છેલ્લા ત્રણ મહિનાથી ગંગાબહેન અને એમના પતિ આ વિસ્તારમાં ભિક્ષાવૃતિ અર્થે આવેલા અને આ અકસ્માત થયો. ડેનલકોટના બીજા ભરથરી પરિવારો ગંગાબહેનનું મૃત્યુ ડેનલકોટમાં જ થયું છે એવી સાક્ષી પૂરે પણ એમની વાતનું ગામમાં કેટલું ઉપજે? અહિયાં પંચનામું થાય તો સરકાર દ્વારા ગંગાબહેનના પતિને એક રકમ મળે. એમના પતિ કહે એમ, અગર ગંગાના મર્યાના પૈસા આવે તો ક્યાંક ખોલી લઇ લેત. પણ અમારું (વિચરતી જાતિનું) નસીબ જુઓ..’